Sarajevo, 11.05.2018.

**SAOPŠTENJE ZA JAVNOST**

**Koalicija „Pod lupom“: Kocka je bačena**

Koalicija „Pod lupom” je danom raspisivanja Opštih izbora 2018. godine počela dugoročno posmatranje izbornog procesa putem 7 regionalnih ureda i dugoročnih posmatrača.

Centralna izborna komisija BiH (CIK BiH) je 8. maja raspisala Opšte izbore koji će se održati 7. oktobra 2018. godine. Posmatrači Koalicije „Pod lupom“ će pratiti rad CIK BiH i 143 lokalne izborne komisije, te sve aktivnosti predviđene izbornim kalendarom uključujući ovjeru političkih subjekata i kandidatskih listi, postupak imenovanja i edukaciju članova biračkih odbora, izbornu kampanju, izborni dan i utvrđivanje rezultata izbora.

Koalicija „Pod lupom“ poziva i podsjeća sve političke subjekte na poštivanje izbornih pravila te skreće pažnju da je bilo koji oblik plaćenog političkog oglašavanja zabranjen prije službenog početka izborne kampanje. Nažalost, zbog nedorečenosti Izbornog zakona BiH, politički subjekti koriste razna sredstva i događaje kako bi pridobili povjerenje birača za Opšte izbore 2018. godine. Tako su prije raspisivanja izbora zabilježeni očigledni slučajevi preuranjene izborne kampanje, i to političkih subjekata Naša stranka (NS), Partija demokratskog progresa (PDP), Savez nezavisnih socijaldemokrata (SNSD), Savez za bolju budućnost BiH (SBB), Socijaldemokratska partija BiH (SDP BiH), Socijalistička partija (SP), Srpska demokratska stranka (SDS) i Stranka demokratske akcije (SDA).

Koalicija „Pod lupom“, kao i većina građana, razočarana je ponašanjem donosioca odluka koji nisu pronašli kompromis za usvajanje izmjena Izbornog zakona BiH koje bi omogućile potpunu implementaciju izbornih rezultata. Građani BiH ne smiju biti taoci neodgovornih politika i uskih stranačkih interesa. Koalicija „Pod lupom“ još jednom poziva poslanike i delegate Parlamentarne skupštine BiH i političke lidere da odgovorno rade posao za koji su plaćeni novcem građana i donesu prijeko potrebne izmjene Izbornog zakona.

Koalicija „Pod lupom“, također, poziva građane i građanke da se prijave za posmatrače te prijave sve uočene nepravilnosti prije izbornog dana, kao što su pritisak na birače, govor mržnje kandidata, davanje poklona i novca za glas, dijeljenje letaka, organizovanje proslava za birače, plaćeno oglašavanje prije početka kampanje, zloupotrebu javnih resursa i slično. Prijave je moguće izvršiti putem besplatnog broja 080 05 05 05 ili na web stranici [www.podlupom.org](http://www.podlupom.org).

*Za sve dodatne informacije molimo Vas da se obratite koordinatorici za odnose s javnošću Koalicije ''Pod lupom'' Jovani Kljajić putem elektronske pošte* [*pr@podlupom.org*](mailto:pr@podlupom.org) *ili telefona 033 268 160 i 065 252 016.*